Ferie er fri uten lønn. Når du avvikler ferie, trekkes du derfor i lønn for fraværet. I stedet for lønna får du utbetalt feriepengene som du opptjente i fjor. Det er upraktisk og uoversiktlig å foreta lønnstrekk og utbetaling av feriepenger i porsjoner etter hvert som arbeidstakerne faktisk avvikler ferie. Derfor gjøres det som oftest samlet for hele året ved å trekke lønn for fem uker ferie, vanligvis fra junilønnen.
Ferien er lenger enn en arbeidsmåned
Full feriefritid (som tilsvarer 25 arbeidsdager for alle BF-medlemmer som omfattes av en tariffavtale) utgjør mer enn én lønnet arbeidsmåned (ca. 22 arbeidsdager), slik at nettolønn for juni blir et negativt beløp. Feriepengene ved full ferieopptjening dekker imidlertid lønnstrekket og bruttoutbetalingen i juni blir normalt større enn vanlig brutto månedslønn.
Hvis du slutter i jobben etter at arbeidsgiveren din har foretatt ferietrekk, må du passe på at du får tilbake trekket for feriedager du ikke har fått tatt ut.
Sist oppdatert 21. juni 2022